**Rendszeres gyógyszer hozzájárulás**

(1) Az egészségi állapot megőrzése és helyreállítása érdekében közgyógyellátásra nem jogosult személy részére rendszeres gyógyszer hozzájárulás állapítható meg, ha

1. családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (továbbiakban nyugdíjminimum) 220 %-át,
2. egyedül élő, egyedülálló és havi nettó jövedelme nem haladja meg az öregségi nyugdíj mindenkori legkisebb összegének (továbbiakban nyugdíjminimum) 290 %-át,
3. házastársával, élettársával él, - feltéve, hogy mindketten rendszeres pénzellátásban részesülnek, legalább egyikük betöltötte a 65. életévét, - és családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének (továbbiakban nyugdíjminimum) 280 %-át,

és a rendszeresen szedendő gyógyszereinek havonta felmerülő költsége a 2.000,- Ft-ot eléri.

(2) Az (1) bekezdés alkalmazásában rendszeres gyógyszerköltségnek kell tekinteni a krónikus betegséggel összefüggő, havi rendszerességgel szedett, vényköteles gyógyszerek egy havi adagjának költségét. A rendszeres gyógyszer hozzájárulás megállapításánál nem vehetők figyelembe a krónikus betegséggel összefüggésben szedett, vény nélkül kapható, gyógyszernek nem minősülő gyógyhatású készítmények, a táplálékkiegészítők, a vitaminok és a gyógyászati segédeszközök.

(3) A rendszeres gyógyszer hozzájárulás havi összege az igazolt gyógyszerköltség összege, de legfeljebb

1. az (1) bekezdés a) pontja alapján a nyugdíjminimum 220 %-át meg nem haladó egy főre jutó jövedelem esetén 6.000,- Ft,
2. az (1) bekezdés b) pontja alapján a nyugdíjminimum 290 %-át meg nem haladó, egy főre jutó jövedelem esetén 8.000,- Ft,
3. az (1) bekezdés c) pontja alapján a nyugdíjminimum 280 %-át meg nem haladó, egy főre jutó jövedelem esetén 8.000,- Ft,

de nem haladhatja meg az Szt. 45.§ (7) bekezdésében foglalt összegnek és a jogosult részére folyósított más rendszeres települési támogatás havi összegének a különbözetét.

(4) A rendszeres gyógyszer hozzájárulást hat hónap időtartamra kell megállapítani.

(5) A rendszeres gyógyszer hozzájárulás tovább nem folyósítható, és a hozzájárulásra való jogosultságot meg kell szüntetni, ha

1. a rendszeres gyógyszer hozzájárulásban részesülő személy lakcíme illetékességet érintően a támogatás folyósításának időtartama alatt megváltozik,
2. a jogosult a hozzájárulás megszüntetését kéri,
3. a jogosult meghal.

(6) A rendszeres gyógyszer hozzájárulás megállapítása iránti kérelmet a rendelet 2. melléklete szerinti nyomtatványon kell benyújtani. A kérelemhez csatolni kell a kérelmező, valamint a családjában élő közeli hozzátartozók havi nettó jövedelméről szóló igazolásokat, nyilatkozatokat, a krónikus betegséggel összefüggő, havi rendszerességgel szedett, vényköteles gyógyszerek egy havi adagjának költségét igazoló pénztári bizonylato(ka)t.